ΑΠΟΦΑΣΗ ΤΗΣ ΕΠΙΤΡΟΠΗΣ της 25ης Οκτωβρίου 1991 για την αποδοχή ανάληψης υποχρέωσης από μέρους ενός ταϊλανδού εξαγωγέα όσον αφορά τη διαδικασία αντιντάμπινγκ για τις εισαγωγές αναπτήρων αερίου τσέπης με πυρόλιθο, που δεν ξαναγεμίζουν, καταγωγής Ιαπωνίας, Λαϊκής Δημοκρατίας της Κίνας, Δημοκρατίας της Κορέας και Ταϊλάνδης, και για την περάτωση της έρευνας όσον αφορά τον εν λόγω εξαγωγέα (91/604/ΕΟΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 2423/88 του Συμβουλίου της 11ης Ιουλίου 1988 σχετικά με την άμυνα κατά των εισαγωγών που αποτελούν αντικείμενο ντάμπινγκ ή επιδοτήσεων από χώρες μη μέλη της Ευρωπαϊκής Οικονομικής Κοινότητας (1), και ιδίως το άρθρο 10,

Μετά από διαβουλεύσεις με τη συμβουλευτική επιτροπή, όπως προβλέπει ο κανονισμός (ΕΟΚ) αριθ. 2423/88,

Εκτιμώντας ότι:

Α. ΠΡΟΣΩΡΙΝΑ ΜΕΤΡΑ

(1) Η Επιτροπή με τον κανονισμό (ΕΟΚ) αριθ. 1386/91 (2), επέβαλε προσωρινό δασμό αντιντάμπινγκ στις εισαγωγές στην Κοινότητα αναπτήρων αερίου, τσέπης, με πυρόλιθο, που δεν ξαναγεμίζουν, (που στο εξής θα αναφέρονται ως αναπτήρες) καταγωγής Ιαπωνίας, Λαϊκής Δημοκρατίας της Κίνας, Δημοκρατίας της Κορέας και Ταϊλάνδης και υπάγονται στον κωδικό ΣΟ ex 9613 10 00. Το Συμβούλιο με τον κανονισμό (ΕΟΚ) αριθ. 2832/91 (3), παρέτεινε αυτόν τον δασμό για περίοδο που δεν υπερβαίνει τους δύο μήνες.

Β. ΕΠΙΒΟΛΗ ΟΡΙΣΤΙΚΟΥ ΔΑΣΜΟΥ

(2) Μετά την επιβολή του προσωρινού δασμού αντιντάμπινγκ, τα ενδιαφερόμενα μέρη που το ζήτησαν έγιναν δεκτά σε ακρόαση από την Επιτροπή. Υπέβαλαν επίσης γραπτά τις απόψεις τους για τα συμπεράσματα.

(3) Η Επιτροπή συνέχισε την έρευνά της για την πρακτική ντάμπινγκ και την προκύπτουσα ζημία. Με βάση τα συμπεράσματα της, το Συμβούλιο εξέδωσε τον κανονισμό (ΕΟΚ) αριθ. 3433/91 (4) για την επιβολή οριστικού δασμού αντιντάμπινγκ στις εισαγωγές αναπτήρων αερίου, τσέπης, με πυρόλιθο που δεν ξαναγεμίζουν, καταγωγής Ιαπωνίας, Λαϊκής Δημοκρατίας της Κίνας, Δημοκρατίας της Κορέας και Ταϊλάνδης για την οριστική είσπραξη του προσωρινού δασμού αντιντάμπινγκ που επιβλήθηκε στις εισαγωγές αυτές.

Γ. ΑΝΑΛΗΨΕΙΣ ΥΠΟΧΡΕΩΣΕΩΝ

(4) Αφού ενημερώθηκαν όλοι οι εξαγωγείς για τα αποτελέσματα της έρευνας, ένας εξαγωγέας από την Ταϊλάνδη, η Thai Merry Co. Ltd, πρότεινε να αναλάβει υποχρέωση σύμφωνα με το άρθρο 10 του κανονισμού (ΕΟΚ) αριθ. 2423/88.

(5) Το αποτέλεσμα της ανάληψης υποχρέωσης θα ήταν η αύξηση των τιμών εξαγωγής κατά ένα ποσό που θα επαρκούσε για την εξουδετέρωση του περιθωρίου ντάμπινγκ που προσδιορίστηκε. Η Επιτροπή πιστεύει ότι, από διοικητική άποψη, θα είναι δυνατόν να εξακριβωθεί κατά πόσον εκπληρώνεται η υποχρέωση που θα αναληφθεί. Βάσει αυτού του γενονότος, η Επιτροπή θεωρεί ότι η έρευνα σχετικά με τον εν λόγω εξαγωγέα μπορεί να περατωθεί χωρίς επιβολή δασμού αντιντάμπινγκ.

(6) Αν η υποχρέωση που αναλαμβάνεται δεν εκπληρωθεί ή αν ο εξαγωγέας παραιτηθεί από αυτήν, η Επιτροπή θα μπορεί, σύμφωνα με το άρθρο 10 παράγραφος 6 του κανονισμού (ΕΟΚ) αριθ. 2423/88, να επιβάλλει αμέσως προσωρινό δασμό με βάση τα αποτελέσματα και τα συμπεράσματα της έρευνας που αναφέρεται στον κανονισμό (ΕΟΚ) αριθ. 3433/91. Στη συνέχεια, θα μπορεί επίσης να επιβληθεί οριστικός δαμσός αντιντάμπινγκ από το Συμβούλιο με βάση τις πληροφορίες που συγκεντρώνονται στο πλαίσιο αυτής της έρευνας.

(7) Όταν ζητήθηκε η γνώμη της συμβουλευτικής επιτροπής για την αποδοχή των αναλήψεων υποχρεώσεων που προτάθηκαν, ένα κράτος μέλος εξέφρασε αντιρρήσεις. Ως εκ τούτου, σύμφωνα με το άρθρο 9 και το άρθρο 10 παράγραφος 1 του κανονισμού (ΕΟΚ) αριθ. 2423/88, η Επιτροπή έστειλε έκθεση στο Συμβούλιο για τα αποτελέσματα των διαβουλεύσεων και μία πρόταση για την περάτωση της έρευνας όσον αφορά την εν λόγω εταιρεία. Δεδομένου ότι το Συμβούλιο δεν έλαβε άλλη απόφαση εντός προθεσμίας ενός μηνός, η παρούσα απόφαση πρέπει να θεωρηθεί ότι εγκρίθηκε,

ΑΠΟΦΑΣΙΖΕΙ:

Άρθρο 1

Η ανάληψη υποχρέωσης από μέρους της Thai Merry Co. Ltd όσον αφορά τη διαδικασία αντιντάμπινγκ σχετικά με τις εισαγωγές αναπτήρων αερίου, τσέπης, με πυρόλιθο, που δεν ξαναγεμίζουν, καταγωγής Ιαπωνίας, Λαϊκής Δημοκρατίας της Κίνας, Δημοκρατίας της Κορέας και Ταϊλάνδης, γίνεται αποδεκτή.

Η αποδοχή αυτή θα αρχίσει να ισχύει για όλες τις αποστολές εμπορευμάτων στην Κοινότητα από την επομένη της δημοσίευσης της παρούσας απόφασης στην Επίσημη Εφημερίδα των Ευρωπαϊκών Κοινοτήτων.

Άρθρο 2

Η έρευνα σχετικά με τη διαδικασία αντιντάμπινγκ που αναφέρεται στο άρθρο 1 περατώνεται όσον αφορά την Thai Merry Co. Ltd. Βρυξέλλες, 25 Οκτωβρίου 1991. Για την Επιτροπή

Karel VAN MIERT

Μέλος της Επιτροπής

(1) ΕΕ αριθ. L 209 της 2. 8. 1988, σ. 1. (2) ΕΕ αριθ. L 133 της 28. 5. 1991, σ. 20. (3) ΕΕ αριθ. L 272 της 28. 9. 1991, σ. 1. (4) Βλέπε σελίδα 1 της παρούσας Επίσημης Εφημερίδας.